Irombo oꞌwin-toꞌima nuno terapa mynoto me Elisabet aꞌta,
Tamusi ꞌwa moko apojonano Gabriel emokyꞌpo amy Galilea tano,
Nasaret tatynen aitopo ꞌwa,
amy wokyry maro eꞌipyn amyijaꞌko ꞌwa.
Moꞌko amyijaꞌko taporemyndo terapa kynakon amy Josef tatynen wokyry ꞌwa.
Moꞌko wokyry ro amy David parymbo moꞌko kynakon.
Moꞌko amyijaꞌko ety me Maria kynakon.
Irombo auto taka tywoꞌmyꞌpo mero,
ero wara moꞌko apojonano wykaꞌpo:
“Iruꞌpa ro rypo man,
paꞌporo kurano apyinenymbo?
Tamusi amaro man!”
Maria yꞌnarangaꞌpo te moro auranano ꞌwa.
Iwonumengaꞌpo oꞌto tauroꞌpo me moro auranano wairy poko.
Irombo moꞌko apojonano wykaꞌpo iꞌwa:
“Kytetyꞌkai,
Maria.
Kurano meporyi Tamusi ekosa.
Epanamako.
Mynoto me maitake.
Irombo amy wokyryꞌmembo me monematake.
Inoro ety me ro Jesus mytake.
Poto me kynaitan Tamusi embata.
Moꞌko inorombo ro kawono Tamusi ymuru me kynejatotaꞌton.
Moꞌko Kyjopotorykon Tamusi moꞌko itamurumbo David apoꞌnymbo tuꞌpo kynandyꞌmotan.
Moꞌko Jakob pajanymbo ꞌwa kynaitan roten poto ꞌsu jopoto me.
Inundymary iꞌmatyꞌpa roten kynaitan.”
Irombo Maria wykaꞌpo moꞌko apojonano ꞌwa:
“One wara ko moro noꞌkaꞌtan?
Wokyry maro waty waipoꞌsa.”
Irombo moꞌko apojonano wykaꞌpo iꞌwa:
“Tamusi wyinono aꞌkanano otuꞌponaka kynoꞌtan.
Moꞌko inorombo ro kawono poriꞌtory ajondotan.
Iro ke ro enapa moꞌko kurano moꞌko kynomatan inoro ejatotaꞌton Tamusi ymuru me.
Epanamako!
Moꞌko ajomory Elisabet enapa mynoto me man.
Wokyryꞌmembo me kynonematan,
noꞌpoꞌko me tywairy seꞌme.
Oꞌwin-toꞌima nuno terapa mynoto me man moꞌko eꞌmekapynymbo.
Iꞌse Tamusi aꞌta irombo paꞌporo oty tywoꞌkapyry taro man.”
Irombo Maria wykaꞌpo:
“Ero po wa,
Tamusi emyijary me.
Oro awykaꞌpo wararo nainen ymaro.”
Irombo moꞌko apojonano wytoꞌpo iwyino.